Þórólfur Guðnason sóttvarnalæknir hefur lagt fram kröfugerð í Héraðsdómi Reykjavíkur þar sem þess er krafist að ákvörðun hans um að þrír gestir sóttkvíarhótelsins við Þórunnartún verði þar í sóttkví verði staðfest. Fólkið kærði dvöl sína þar og í kröfugerðinni segir að það sé mat sóttvarnalæknis og heilbrigðisráðherra að aðgerðin gangi ekki lengra en nauðsynlegt er til að hefta útbreiðslu COVID-19 og vernda lýðheilsu.
Ákvörðunin um að allir farþegar sem koma frá tilteknum áhættusvæðum skuli vera í sóttkví á sóttkvíarhóteli hefur reynst umdeild. Þrír farþegar kærðu dvöl sína til Héraðsdóms Reykjavíkur þar sem þeir töldu þetta vera ólögmæta frelsissviptingu Í gærkvöld skilaði sóttvarnalæknir kröfugerð sinni í málinu og samkvæmt upplýsingum fréttastofu verður fyrirtaka í málinu eftir hádegi í dag.
Í kröfugerðinni segir Þórólfur að greining smita á landamærunum sé lykilatriði til að halda faraldrinum í skefjum. Ísland sé á viðkvæmum tímapunkti í baráttunni, aðgerðir á landamærunum hafi ekki skilað tilætluðum árangri og ný og meira smitandi afbrigði hafi greinst hjá ferðamönnum.
Fallast megi á að skyldudvöl á sóttkvíarhóteli feli í sér frelsisskerðingu, en brjóti ekki gegn ákvæði 67. greinar stjórnarskrárinnar sem kveður á um að engan meti svipta frelsi nema samkvæmt heimild í lögum. Þær takmarkanir sem settar séu á ferðir fólks meðan á dvölinni stendur séu nauðsynlegar til þess að tryggja að viðkomandi fylgi sóttkví á tímabilinu og koma í veg fyrir útbreiðslu veirunnar.
Þórólfur segir að það sé mat sitt og ráðherra að aðgerðirnar gangi ekki lengra en nauðsynlegt sé til að hefta útbreiðslu faraldursins, vistunin vari ekki lengur en nauðsynlegt sé til að ljúka sýnatöku og miðað við aðstæður sé ekki hægt að fallast á vægari aðgerðir.
Sóttvarnalæknir hefur lagt fram kröfugerð í Héraðsdómi Reykjavíkur þar sem krafist er staðfestingar á ákvörðun hans um að þrír gestir sóttkvíarhótelsins við Þórunnartún verði þar áfram í sóttkví. Búist er við að fyrirtaka í málinu fari fram síðar í dag. 